Norimberský lekársky proces

Norimberský lekársky proces (Doctors´ Trial, oficiálne United States of America v. Karl Brandt, et al.) bol súdny proces s nacistickými lekármi Tretej ríše, ktorý pred a počas druhej svetovej vojny vykonávali sadistické pokusy a experimenty zväčša na telesne a duševne postihnutých ľuďoch, alebo na väzňoch koncentračných táborov. Bol to prvý z 12 neskorších procesov, ktorých účelom bolo potrestania zodpovedných za zločiny spáchané v rámci Tretej ríše. 

Podobne ako Norimberský proces s nacistickými pohlavármi, aj tento tribunál zasadal v nemeckom meste Norimberg. Nekonal sa pred medzinárodným súdnym tribunálom ako tomu bolo v prípade Norimberského procesu, ale pred vojenským tribunálom Spojených štátov amerických.

Proces prebiehal od októbra 1946 do augusta 1947 a z 23 obžalovaných až 20-ti obžalovaní boli lekármi. Boli súdení predovšetkým za nacistické experimenty na ľuďoch a za masové vraždy pod zámienkou eutanázie.
Najznámejší nacistický lekár Josef Mengele sa zatknutiu úspešne vyhol a ušiel do Južnej Ameriky.

Obvinenia  
Obvinenia voči obžalovaným boli zhrnuté do 4 bodov:
 1. Účasť na spáchaní vojnových zločinov a zločinov proti ľudskosti podľa bodu 2. a 3.
 2. Vojnové zločiny - medicínske experimenty, prevádzané bez súhlasu dotyčných subjektov, na vojnových zajatcoch a civilistoch okupovaných krajín, ktoré boli sprevádzané vraždami, brutalitou, mučením, krutosťou a inými neľudskými činmi.
 3. Zločiny proti ľudskosti spáchané podľa bodu 2. aj na príslušníkoch Nemecka.
 4. Členstvo v organizácii Waffen-SS

Obžalovaní

Trest smrti  
 Karl Brandt – osobný lekár Adolfa Hitler, Gruppenführer Waffen-SS, ríšsky komisár pre zdravie a hygienu († 2. jún 1948, popravený obesením)
 Viktor Brack – Sturmbannführer Waffen-SS, člen NSDAP, šéf administratívy kancelárie führera, organizátor eutanázneho Programu T-4, pri ktorom nacisti vraždili telesne a duševne postihnutých v Nemecku a jeho okupovaných častiach († 2. jún 1948, popravený obesením)
 Rudolf Brandt – úradník Waffen-SS, právnik z povolania, osobný administratívny referent Heinricha Himmlera, mal zbierku kostí 86 židovských obetí, z ktorých urobil antropologickú výstavu († 2. jún 1948, popravený obesením)
 Karl Gebhardt – Gruppenführer SS a Generalleutnant Waffen-SS, osobný lekár Heinricha Himmlera, prezident nemeckého Červeného kríža, šéf chirurgov SS a polície, vykonával chirurgické experimenty na väzňoch v koncentračných táboroch Auschwitz a Ravensbrück. († 2. jún 1948, popravený obesením)
 Waldemar Hoven – Hauptsturmführer Waffen-SS, šéf lekárov v Koncentračnom tábore Buchenwald († 2. jún 1948, popravený obesením)
 Joachim Mrugowsky – Oberführer Waffen-SS, ríšsky šéf hygieny, lekár SS a polície, šéf hygienického inštitútu Waffen-SS, vykonával experimenty na väzňoch Koncentračného tábora Sachsenhausen († 2. jún 1948, popravený obesením)
 Wolfram Sievers – Standartenführer SS, riaditeľ Inštitútu vojenských vedeckých výskumov († 2. jún 1948, popravený obesením)

Doživotie 
Karl Genzken - Gruppenführer v SS a Generalleutnant vo Waffen-SS, šéf medicínskeho rezortu Waffen SS (Doživotie mu bolo v roku zmenené na 20 rokov, v apríli 1954 prepustený na slobodu, † 1957)
Siegfried Handloser - Lekársky inšpektor nemeckých ozbrojených síl, Wehrtmachtu; šéf zdravotníckej služby nemeckých ozbrojených síl. (Doživotie mu bolo zmenené na 20 rokov, na slobodu bol prepustený roku 1954; † 1954)
Gerhard Rose - Generalartz/brigádny generál lekárskej služby v nemeckých vzdušných silách Luftwaffe. Viceprezident, šéf rezortu pre tropickú medicínu a profesor Inštitútu Roberta Kocha; poradca pre hygienu, tropickú medicínu, a neskôr vedúci lekárskej služby Luftwaffe. (Doživotie mu bolo zmenené na 20 rokov, na slobodu bol prepustený roku 1955, † 1992)
Oskar Schröder - personálny šéf Inšpektorátu lekárskej služby Luftwaffe; šéf lekárskej služby Luftwaffe. (Doživotie mu bolo zmenené na 15 rokov)
Fritz Fischer - Sturmbannführer/major vo Waffen-SS; asistent lekára a v tomto procese na smrť odsúdeného Karla Gebhradta v nemocnici v Hohenlychene. (Doživotie mu bolo zmenené na 15 rokov väzenia, na slobodu bol prepustený roku 1954;  † 2003)

20 rokov 
Hermann Becker-Freyseng - lekár oddielu Luftwaffe; šéf oddelenia leteckého lekárstva, ktoré spadalo pod riaditeľstvo lekárskej služby servisu Luftwaffe. (Trest odňatia slobody na 20 rokov, mu bol zmiernený na 10 rokov; † 1961)
Herta Oberheuserová - Lekárka v koncentračnom tábore Ravensbrück; asistentka lekára a v tomto procese na smrť odsúdeného Karla Gebhradta v nemocnici v Hohenlychene. (Trest odňatia slobody na 20 rokov, jej bol zmiernený na 10 rokov; na slobodu bola prepustená roku 1952; † 1978)

15 rokov  
Wilhelm Beiglböck - Poradenský lekár v Luftwaffe; člen NSDAP a Waffen-SS; prevádzal lekárske experimenty na väzňoch v koncentračnom tábore Dachau. (Trest odňatia slobody na 15 rokov, mu bol zmiernený na 10 rokov; na slobodu bol prepustený roku 1952; † 1963)

10 rokov 
Helmut Poppendick - Oberführer v SS, personálny šéf Ríšskeho lekárskeho riaditeľstva SS a Polície.  (Na slobodu bol prepustený roku 1951; † 1994)

Zbavení obvinení 
Kurt Blome - zástupca Ríšskeho zdravotníckeho riaditeľa; splnomocnenec pre rakovinový výskum Ríšskeho výskumného výboru. (Síce nebol odsúdený v tomto procese, ale neskôr bol obvinený francúzskymi úradmi a bol odsúdený na 20 rokov väzenia; † 1969)
Adolf Pokorny - Lekár, špecialista v oblasti kožných a pohlavných chorôb
Hans Wolfgang Romberg - personálny lekár oddelenia pre letecké zdravotníctvo v nemeckom výskumnom Inštitúte pre letectvo 
Paul Rostock - šéf chirurgického lekárstva na chirurgickej klinike v Berlíne; chirurgický poradca armády; šéf Úradu pre medicínsku vedu a výskum, ktorý spadal pod Karla Brandta. ( † 1956)
Siegfried Ruff - Riaditeľ oddelenia pre letecké zdravotníctvo v nemeckom výskumnom Inštitúte pre letectvo; prvý zástupca zdravotníckej služby nemeckých vzdušných síl Luftwaffe 
Konrad Schäfer - personálny lekár Inštitútu pre letecké zdravotníctvo v Berlíne
Georg August Weltz - zástupca leteckej zdravotníckej služby v nemeckých vzdušných silách Luftwaffe; šéf Inštitútu leteckého zdravotníctva v Mníchove

Pozri aj 
 Norimberský proces

Iné projekty 

Súdne procesy
Holokaust